CELEX: 32010D0406
Language: mt
Date: 2010-07-12 00:00:00
Title: 2010/406/: Deċiżjoni tal-Kunsill tat- 12 ta’ Lulju 2010 dwar l-allokazzjoni tal-fondi dekommissjonati minn proġetti taħt id-Disa’ Fond Ewropew għall-Iżvilupp (FEŻ) u dawk preċedenti sabiex jiġu indirizzati l-ħtiġijiet tal-popolazzjoni l-iktar vulnerabbli fis-Sudan

22.7.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 189/14
            
         DEĊIŻJONI TAL-KUNSILL
   tat-12 ta’ Lulju 2010
   dwar l-allokazzjoni tal-fondi dekommissjonati minn proġetti taħt id-Disa’ Fond Ewropew għall-Iżvilupp (FEŻ) u dawk preċedenti sabiex jiġu indirizzati l-ħtiġijiet tal-popolazzjoni l-iktar vulnerabbli fis-Sudan
   (2010/406/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri, imlaqqgħin fil-Kunsill, dwar il-finanzjament tal-għajnuna Komunitarja taħt il-qafas finanzjarju multiannwali għall-perjodu bejn 2008 - 2013 konformement mal-Ftehim ta’ Sħubija AKP-KE u dwar l-allokazzjoni ta’ assistenza finanzjarja għall-Pajjiżi u t-Territorji Extra-Ewropej li għalihom tapplika r-Raba’ Parti tat-Trattat tal-KE (1), u b’mod partikolari l-Artikolu 1(4) u l-Artikolu 6 tiegħu,
   Billi:
   
               (1)
            
            
               Il-Gvern tas-Sudan iddeċieda li ma jirratifikax il-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (2), kif emendat l-ewwel fil-Lussemburgu fil-25 ta’ Ġunju 2005 (3), u b’hekk tilef l-aċċess għall-Programm Indikattiv Nazzjonali tal-Għaxar Fond Ewropew għall-Iżvilupp (FEŻ) b’allokazzjoni totali ta’ EUR 294,9 miljun, li issa jinżammu fl-Għaxar FEŻ.
            
         
               (2)
            
            
               Is-sitwazzjoni politika attwali fis-Sudan, kif ukoll il-kriżi umanitarja fid-Darfur, in-Nofsinhar tas-Sudan, il-Lvant tas-Sudan u ż-Żoni Transizzjonali, jeħtieġu impenn qawwi mill-Unjoni Ewropea, inkluż permezz tal-għoti ta’ għajnuna vitali lill-popolazzjoni tas-Sudan. In-nuqqas li jħalli n-nondisponibbiltà tal-Għaxar FEŻ inaqqas b’mod sostanzjali l-kapaċità tal-UE biex tassisti l-popolazzjoni u tgħin biex tistabbilizza l-pajjiż, li jista’ jkollu konsegwenzi fuq ir-reġjun iktar wiesa’.
            
         
               (3)
            
            
               Sabiex titnaqqas id-disparità finanzjarja li se seħħ, huwa xieraq li jiġu utilizzati fondi dikommissjonati mid-Disa’ FEŻ u dawk preċedenti.
            
         
               (4)
            
            
               Il-fondi għandhom jintużaw biex jiġu indirizzati l-ħtiġijiet tal-popolazzjonijiet l-iktar vulnerabbli fis-Sudan, b’mod partikolari fiż-żoni affettwati mill-konflitt, inkluż id-Darfur, in-Nofsinhar tas-Sudan, il-Lvant tas-Sudan u ż-Żoni Transizzjonali. Dawn jiġu allokati abbażi ta’ deċiżjoni ta’ finanzjament li għandha tiġi adottata mill-Kummissjoni. Għandu jsir provvediment ukoll biex jiġu koperti l-miżuri ta’ appoġġ.
            
         
               (5)
            
            
               Dawn il-fondi għandhom jiġu amministrati permezz ta’ ġestjoni ċentralizzata u konġunta u, għall-iskop ta’ simplifikazzjoni, skont l-arranġamenti ta’ implimentazzjoni għall-Għaxar FEŻ.
            
         ADOTTA DIN ID-DEĊIŻJONI
   Artikolu 1
   1.   Għandu jiġi allokat ammont ta’ EUR 150 miljun mill-fondi dikommissjonati minn proġetti taħt id-Disa’ FEŻ u dawk preċedenti sabiex jiġu indirizzati l-ħtiġijiet tal-popolazzjoni l-iktar vulnerabbli fis-Sudan; 2 % ta’ dan l-ammont għandhom jiġi allokati għal nefqa ta’ appoġġ mill-Kummissjoni.
   2.   Dawn il-fondi għandhom jiġu amministrati permezz ta’ ġestjoni ċentralizzata u konġunta skont ir-regoli u l-proċeduri applikabbli għall-Għaxar FEŻ.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-adozzjoni tagħha.
   
      Magħmul fi Brussell, it-12 ta’ Lulju 2010.
      
         
            Għall-Kunsill
         
         
            Il-President
         
         S. LARUELLE
      
   
   
      (1)  ĠU L 247, 9.9.2006, p. 32.
   
      (2)  ĠU L 317, 15.12.2000, p. 3.
   
      (3)  ĠU L 209, 11.8.2005, p. 27.